ROZHODNUTIE KOMISIE
z 20. októbra 2009
o uzavretí správnej dohody medzi Európskou komisiou a Úradom pre dohľad nad európskym GNSS o bezpečnosti a výmene utajovaných skutočností
(2009/846/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 683/2008 z 9. júla 2008 o pokračovaní v implementácii európskych programov satelitnej navigácie (EGNOS a Galileo) (1), a najmä na jeho článok 13,
keďže:
(1)
Podľa článku 12 ods. 1 nariadenia (ES) č. 683/2008 verejné riadenie oboch programov vychádza zo zásady prísneho rozdelenia povinností medzi Európske spoločenstvo zastúpené Komisiou, Úrad pre dohľad nad európskym GNSS vytvorený nariadením Rady (ES) č. 1321/2004 (2) a Európsku vesmírnu agentúru, pričom za správu programov zodpovedá Komisia.
(2)
V článku 13 nariadenia (ES) č. 683/2008 o riadení bezpečnostných otázok európskych programov satelitnej rádiovej navigácie sa konkrétne ustanovuje, že Komisia riadi všetky otázky súvisiace s bezpečnosťou oboch systémov, ktoré vzídu z týchto programov.
(3)
V článku 16 toho istého nariadenia sa tiež ustanovuje, že Úrad pre dohľad nad európskym GNSS zabezpečuje, pokiaľ ide o bezpečnosť programov a v súlade s usmerneniami vydanými Komisiou, bezpečnostnú akreditáciu a prevádzku bezpečnostného strediska Galileo.
(4)
Úlohy, ktoré sa Komisii a Úradu pre dohľad nad európskym GNSS udelili na základe uvedených ustanovení v rámci programov Galileo a EGNOS, zahŕňajú výmenu utajovaných skutočností medzi týmito dvoma subjektmi. Zahŕňajú aj výmenu utajovaných skutočností prostredníctvom Komisie medzi Úradom pre dohľad nad európskym GNSS na jednej strane a Európskou vesmírnou agentúrou, Radou a členskými štátmi na strane druhej.
(5)
Komisia svojím rozhodnutím 2001/844/ES, ESUO, Euratom (3) upravila svoj rokovací poriadok a pridala doň pravidlá, ktorými sa vymedzujú základné zásady a minimálne bezpečnostné normy, ktoré sa majú dodržiavať, obzvlášť pokiaľ ide o utajované skutočnosti Európskej únie.
(6)
V článku 20 nariadenia (ES) č. 1321/2004 sa ustanovuje, že Úrad pre dohľad nad európskym GNSS uplatňuje bezpečnostné zásady uvedené v rozhodnutí 2001/844/ES, ESUO, Euratom. Týka sa to predovšetkým ustanovení o výmene, spracúvaní a uchovávaní utajovaných skutočností.
(7)
V súčasnosti neexistuje rámec, ktorý by umožňoval výmenu utajovaných skutočností medzi Komisiou a Úradom pre dohľad nad európskym GNSS ani prostredníctvom Komisie medzi Úradom pre dohľad nad európskym GNSS na jednej strane a Európskou vesmírnou agentúrou, Radou a členskými štátmi na strane druhej.
(8)
Preto je potrebné uzavrieť dohodu medzi Komisiou a Úradom pre dohľad nad európskym GNSS o bezpečnosti a výmene utajovaných skutočností. Takáto dohoda sa rokovaním dosiahla medzi Komisiou a Úradom pre dohľad nad európskym GNSS, a preto by sa mala schváliť a podpísať,
ROZHODLA TAKTO:
Článok 1
Dohoda medzi Európskou komisiou a Úradom pre dohľad nad európskym GNSS o bezpečnosti a výmene utajovaných skutočností sa schvaľuje.
Znenie dohody je priložené k tomuto rozhodnutiu.
Článok 2
Generálny riaditeľ Generálneho riaditeľstva Európskej komisie pre energetiku a dopravu sa poveruje, aby podpísal dohodu v mene Komisie.
Článok 3
Toto rozhodnutie sa uverejní v Úradnom vestníku Európskej únie.
V Bruseli 20. októbra 2009